Samira Nawa (RV), 2024-11-28:
Da Venstre, Konservative, Socialdemokratiet, Dansk Folkeparti og Radikale Venstre i 2006 indgik en aftale om fremtidens velfærd og velstand, var det ikke bare en tilfældig lille aftale.
Det var fundamentet under dansk økonomi.
Det var rettidig omhu – rettidig omhu, som har sikret, at vi i dag står med en sund og stærk økonomi.
Så mener jeg i øvrigt også, at den skal foretages på et oplyst grundlag.
Jeg synes desværre, at debatten bærer rigtig meget præg af, at man ser på seniorer som en svag gruppe, der bare hungrer efter at gå på pension.
Men det er jo sådan, at beskæftigelsen blandt seniorer er steget betragteligt.
F.eks. er beskæftigelsen siden 2022 i aldersgruppen 60-64-årige steget med 21.000 fuldtidspersoner, og for aldersgruppen 65+-årige er beskæftigelsen steget med 18.000 fuldtidspersoner.
Og jeg er lidt træt af, at samtalen om 60+-årige altid er, at de ikke kan, de ikke vil, og de skal have alle mulige tilbagetrækningsordninger kastet efter sig.
Med de her tal, som jeg lige har nævnt, må man sige, at det i sandhed er seniorer, i øvrigt sammen med udlændinge, der har reddet beskæftigelsen de senere år.
Og vi ser ind i en fremtid, hvor vi lever længere og bliver sundere, så den her tendens vil jo formentlig fortsætte.
I debatten i dag om SF's beslutningsforslag er der blandt andet blevet bragt Arnepension, den her ret til tidlig tilbagetrækning, på bane.
Og i Radikale Venstre ønsker vi den sådan set også bragt på banen i forbindelse med diskussionen om pensionsalder, for det er fint at lade os få nogle forhandlinger på baggrund af den debat, som statsministeren og Socialdemokratiet har sat i værk, men lad os da også samtidig tage en debat om de førtidige tilbagetrækningsordninger, som lige nu tæller både tidlig pension, seniorpension og efterløn.
Og det, som vi i Radikale Venstre er optaget af i den forbindelse, er, at der er ordninger for dem, der er nedslidte, psykisk såvel som fysisk.
Og der er hverken med Arnepension eller efterløn jo en tilbagetrækningsordning, der har fokus på nedslidning.
Så synes jeg også, det ville klæde den her debat, hvis vi også i fællesskab havde mere fokus på arbejdsmiljø i det hele taget og forebyggende indsatser.
Hvad, om vi også fik talt om livslang læring, brancheskift og uddannelse gennem hele livet, sådan at man slet ikke havner i en situation, hvor man bliver nedslidt og har brug for førtidige tilbagetrækningsordninger, men måske endda kan blive på arbejdsmarkedet også på den anden side af pensionsalderen, hvad end den så måtte være?
Så i Radikale Venstre er vi sådan set positive over for SF's beslutningsforslag, om end jeg ved, at hr. Karsten Hønge og jeg ser meget forskelligt på området.
Men en ting, som vi nok kan blive enige om, er, at vi ønsker os en afklaring, og såfremt vi skal have en anden indeksering af pensionsalderen, mener vi i Radikale Venstre at man også skal trække debatten om de førtidige tilbagetrækningsordninger med ind, og at det alt sammen skal foregå, med henblik på at vi fortsat har en sund og stærk økonomi, så fremtidige generationer ikke skal se ind i, at der ikke er råd til at investere i den grønne omstilling, og at der ikke er råd til at investere i børn, unge og uddannelse.